ጠ/ሚ አብይ አህመድና የኦሮሚያ ክልል ርእሰ መስተዳድር  አቶ ለማ መገርሳ 196 ሚሊየን ብር ወጪ የተደረገበትን የወለጋ ስታዲየም መረቁ
የኢፌዴሪ ጠቅላይ ሚኒስትር ዶክተር አብይ አህመድ እና የኦሮሚያ ክልል ርእሰ መስተዳድር አቶ ለማ መገርሳ 196 ሚሊየን ብር ወጪ የተደረገበትን የወለጋ ስታዲየም መርቀው ከፍተዋል።በዛሬው እለት ተመርቆ ለአገልግሎት ክፍት የተደረገውና በነቀምቴ ከተማ የተገነባው የወለጋ ስታዲየም ግንባታ በመንግስት እና በህብረተሰቡ ድጋፍ የተከናወነ ነው።ለግንባታው እስካሁን 196 ሚሊየን ብር ወጪ የተደረገ ሲሆን፥ ከዚህም ውስጥ 181 ነጥብ 7 ሚሊየን ብሩ በመንግስት የተሸፈነ መሆኑ ተነግሯል።ስቴድየሙ  30 ሺህ ሰው የማስተናገድ ዐቅም ያለው ሲሆን ለከተማዋ ነዋሪዎች የስፖርት ማዘውተሪያና የመዝናኛ ስፍራ በመሆን ያገለግላል ተብሏል፡፡።በፊፋ መመዘኛ መሰረት ዓለም አቀፍ ደረጃውን ጠብቆ የተሰራ ሲሆን፥ የእግር ኳስ፣ የቮሊቦልና የቅርጫት ኳስ ሜዳዎች፣ የመሮጫ መምና ሌሎች የመወዳደሪያ ሥፍራዎችን ያካተተ ነው።